Tokod Nagyközség Önkormányzata Képviselő-testületének …/2025 (… …) önkormányzati rendelete

a kiadások készpénzben történő teljesítésének eseteiről

 Hatályos: 2025……………

[1] Tokod Nagyközség Önkormányzata a készpénzhasználat minimalizálása érdekében, figyelemmel a gazdaságossági és ellenőrizhetőségi szempontokra meghatározza azokat az eseteket, amelyekben a kiadások készpénzben történő teljesítése indokolt és megengedett.

[2] E rendelet megalkotásával az önkormányzat célja, hogy biztosítsa a pénzforgalom biztonságát, csökkentse az adminisztrációs terheket.

[3] Tokod Nagyközség Önkormányzata Képviselő-testülete az államháztartásról szóló 2011. évi CXCV. törvény 109. § (6) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §** A rendelet hatálya Tokod Nagyközség Önkormányzatára (a továbbiakban: Önkormányzat), a Tokodi Polgármesteri Hivatalra (a továbbiakban Hivatal), valamint az Önkormányzat irányítása alá tartozó intézményekre terjed ki.

**2. §** (1) A kiadások teljesítésekor előnyben kell részesíteni a banki átutalással történő fizetési módot.

(2) A kiadások készpénzben történő teljesítésére csak az e rendeletben szabályozott esetekben kerülhet sor.

**3. §** (1) Az Önkormányzat, a Hivatal és az Önkormányzat irányítása alá tartozó intézmények készpénzes kifizetéseik teljesítése érdekében készpénzt vehetnek fel a bankszámlájukról a házipénztári forgalom lebonyolítása érdekében.

(2) A házipénztárból lehetőség van készpénzelőleg felvételére. A készpénzelőleg felvételére, az azzal való elszámolásra vonatkozó részletszabályokat az Önkormányzat Pénzkezelési Szabályzata tartalmazza.

**4. §** (1) Az Önkormányzat, a Hivatal, valamint az Önkormányzat irányítása alá tartozó intézmények házipénztárából készpénzben teljesíthető:

a) közfoglalkoztatással, diákmunkaprogrammal kapcsolatos személyi jellegű juttatások;

b) fizetési előleg;

c) megbízási díjak;

d) közlekedési költségtérítések, belföldi kiküldetéssel kapcsolatos kifizetések;

e) készpénzellátmány, elszámolásra kiadott előlegek;

f) finanszírozás;

g) reprezentációs kiadások;

h) Önkormányzati rendezvényekkel, intézményi rendezvényekkel kapcsolatos kiadások;

i) könyv, folyóirat beszerzés;

j) irodaszer, nyomtatvány beszerzés;

k) nyomtatási, sokszorosítási feladatokkal összefüggő anyagok beszerzése;

l) üzemanyag, hajtó- és kenőanyag beszerzése;

m) postai fiókbérlet;

n) karbantartással kapcsolatos kiadások;

o) munka- és védőruha, tisztítószer beszerzése;

p) szociális és gyermekvédelmi pénzbeli ellátások, települési támogatások, segélyek;

q) civil szervezetek részére nyújtott támogatások;

r) természetes személy részére pénzbeli kártalanítás vagy kártérítés;

s) egyéb fentiekben nem említett szolgáltatás és készletbeszerzések 200 000.-Ft-os értékhatárig.

(2) Az (1) bekezdésben felsorolt jogcímeken túlmenően az Önkormányzat esetében a polgármester, a Hivatal esetében a jegyző, az intézmények esetében annak vezetője a készpénzben történő teljesítésről dönthet, amennyiben a bankszámláról történő kifizetés akadályba ütközik.

**5. §** Ez a rendelet a kihirdetés kihirdetését követő napján lép hatályba.

 Bánhidi László Robotka Julianna

 polgármester jegyző

Általános indoklás

Az államháztartásról szóló 2011. évi CXCV. törvény 109. § (6) bekezdésében adott felhatalmazás alapján Tokod Nagyközség Önkormányzatának, mint helyi önkormányzatnak rendelkeznie kell a kiadások készpénzben történő teljesítésének eseteit szabályozó rendelettel. A rendelet megalkotása jogszabályban előírt kötelezettségünk teljesítésére szolgál.

Részletes indoklás

1. §-hoz

Meghatározza a rendelet hatályát.

1. §-hoz

A 2. § írja elő a költségvetési szervek számára, hogy a banki utalásokat előtérbe kell helyezni a készpénzes kifizetésekkel szemben. Csak az e rendeletben meghatározott esetekben kerülhet sor készpénzzel történő kifizetésre.

1. §-hoz

Meghatározza a bankszámláról történő készpénzfelvétel és házipénztárból történő készpénzelőleg felvételének lehetőségét.

1. §-hoz

A kiadások készpénzben történő teljesítésének eseteit tartalmazza.

1. §-hoz

Meghatározza a rendelet hatályba lépésének időpontját.

Tokod, 2025. 02. 11.

 Robotka Julianna

 jegyző